‘A re Tlišetšeng Jehofa Dimpho’
Morokami—Kgatišo e Ithutwago | 2010-11-15
GE MOTHO yo mongwe a go swara ka botho, o mo leboga bjang? Ela hloko kamoo ditona tša madira tša Isiraele di ilego tša leboga ka gona ka morago ga go fenya Bamidiane. Ntwa ye e bile gona ka morago ga gore Baisiraele ba dire sebe ka go rapela Baali wa Peoro. Modimo o ile a dira gore batho ba gagwe ba fenye gomme dilo tšeo di thopilwego ntweng di ile tša abelwa madira a 12 000 le Baisiraele ka moka. E le ge madira a be a latela tlhahlo ya Jehofa, a ile a abela baperisita tše dingwe tša dilo tšeo gomme Baisiraele ba bangwe ba di abela Balefi.—Num. 31:1-5, 25-30.
Lega go le bjalo, ditona tša madira di ile tša nyaka go dira mo gontši. Di ile tša botša Moše gore: “Rena bahlanka ba xaxo re badile palô ya bahlabani ba re bexo re ba laola, ra hwetša xò sa hlôkêxê le monna o tee wa rena.” Ge ba tlišetša Jehofa dibego, ba ile ba kgetha go tliša dilo tša gauta le dilo tše di fapa-fapanego tša go kgabiša. Boima bja dikgabišo tša gauta bo be bo feta dikhilograma tše 190.—Num. 31:49-54.
Ka tsela e swanago, batho ba bantši lehono ba tutueletšega go bontšha tebogo ya bona bakeng sa seo Jehofa a ba diretšego sona. Go feta moo, ga se bahlanka ba Modimo ba ineetšego feela bao ba lebogago ka tsela e bjalo. Ka mohlala, ela hloko mootledi wa pese yo a bego a iša batho le go ba tšea lebaleng la kopano ya ditšhaba-tšhaba yeo e bego e swaretšwe kua Bologna, Italy, ka 2009. Ka ge a be a otlela ka šedi e bile a e-na le moya wa boipoetšo, bao ba bego ba diriša pese ya gagwe ba ile ba phetha ka gore ba mo ngwalele lengwalo la go leboga le go mo nea tšhelete ya go leboga gotee le kopi ya puku ya Ke Eng Seo ge e le Gabotse Beibele e se Rutago? Ge a hwetša seo, mootledi o ile a re: “Ke amogela karata le puku ye ka diatla tše pedi, eupša ke buša tšhelete ka gobane ke nyaka go neela gore le ka tšwela pele ka modiro woo le o dirago. Gaešita le ge ke se yo mongwe wa Dihlatse tša Jehofa, ke nyaka go neela ka tšhelete ye ka gobane ke bone gore le dira dilo ka ge le e-na le lerato.”
Ge o gapeletšega go leboga dilo tšeo Jehofa a go diretšego tšona, tsela e nngwe yeo o ka bontšhago tebogo yeo ka yona ke ka go neela bakeng sa modiro wa lefase ka bophara wa Dihlatse tša Jehofa. (Mat. 24:14) Ditsela tšeo ba bangwe ba kgethago go neela ka tšona di bontšhitšwe lepokising le le sepedišanago le sehlogo se.
DITSELA TŠEO KA TŠONA BA BANGWE BA KGETHAGO GO NEA
MENEELO BAKENG SA MODIRO WA LEFASE KA BOPHARA
Ba bantši ba beela ka thoko tekanyo ya tšhelete yeo ba e tsenyago ka mapokising a ngwadilwego “Modiro wa Lefase ka Bophara.”
Kgweding e nngwe le e nngwe, diphuthego di romela ditšhelete tše ofising ya Dihlatse tša Jehofa yeo e hlankelago naga ya gabo tšona. Meneelo ya boithatelo ya ditšhelete le yona e ka romelwa ka go lebanya go Watch Tower Bible and Tract Society of South Africa, Attention: Accounting Office, Private Bag X2067, Krugersdorp, 1740, South Africa goba ofising ya lekala ya Dihlatse tša Jehofa yeo e hlankelago naga ya geno. (Meneelo ya boithatelo yeo go bolelwago ka yona dikarolong tše lego ka mo tlase le yona e ka romelwa ofising ya lekala ya Dihlatse tša Jehofa yeo e hlankelago naga ya geno.) Ditšheke tšeo di romelwago atereseng yeo e lego ka mo godimo di swanetše go dirwa gore di lefelelwe go “Watch Tower Society.” Go ka neelwa gape le ka mabenyabje goba dilo tše dingwe tša bohlokwa. Ka morago ga moo, lengwalo le lekopana leo le bolelago gore selo se se bjalo ke mpho e neelwago ka go lebanya le swanetše go sepela le meneelo yeo.
GO NEA MO GO RULAGANYEDITŠWEGO
Go tlaleletša go dimpho tša ditšhelete tše di newago ka go lebanya, go na le mekgwa e mengwe ya go nea bakeng sa go hola tirelo ya Mmušo ya lefase ka bophara. Ye e akaretša:
Watch Tower Bible and Tract Society of South Africa e ka ngwadišwa e le mojabohwa wa thulaganyo ya tša phemelo ya bophelo goba thulaganyo ya go rola modiro/phenšene.
Di-Stock le Di-Bond:
Di-stock le di-bond di ka neelwa go Watch Tower Bible and Tract Society of South Africa e le mpho e neelwago ka go lebanya goba Watch Tower Bible and Tract Society of South Africa e ka ngwadišwa e le Mojabohwa wa Dithoto ka morago ga lehu la mong wa tšona.
Mafelo ao e Lego Dithoto:
Mafelo ao e lego dithoto tšeo di ka rekišwago a ka neelwa e le mpho e neelwago ka go lebanya goba ge e ba e le lefelo la bodulo, ka go boloka thoto e le go monei, yo a ka tšwelago pele a dula go yona ge a sa dutše a phela. Ikgokaganye le ofisi ya lekala ya nageng ya geno pele o fetiša lefelo le ge e le lefe leo e lego thoto.
Dithoto goba tšhelete di ka tlogelelwa Watch Tower Bible and Tract Society of South Africa e le bohwa ka go diriša keno yeo e dirilwego ka molao.
Bakeng sa tsebišo e oketšegilego, o ka ikgokaganya le Accounting Office, e ka ba ka go ngwala goba ka mogala atereseng yeo e lokeleditšwego ka mo tlase goba wa ikgokaganya le ofisi ya lekala ya Dihlatse tša Jehofa yeo e hlankelago naga ya geno.
Mogala: 011 761 1000
‘A re Tlišetšeng Jehofa Dimpho’—Ditsela Tšeo ba Bangwe ba Kgethago go Neela ka Tšona